  Майя Бывальцева Жуг-жагез люканъя улосвыл оператор Удмуртиын кылдоз 2017-тӥ арын 1-тӥ толшорысен. 23-тӥ куартолэзе со сярысь ивортӥз элькунысь инкуазь узырлыкъёсъя но инкуазез утёнъя министр Александр Нестеров. Со кулэ Россиын эсэплыко ужкагазъёсты кутэмен валче. Вуоно арозь Удмуртия жуг-жагез утялтонъя элькун программаез но интывылъя схемаез юнматыны кулэ. «Инкуазь узырлыкъёсъя но инкуазез утёнъя министерство дыкужымъя, жилищно-коммунальной возёсъя но тарифъёсты кун ласянь радъянъя министерствоен ӵош коммунальной кылем-мылемъёсын ужанъя улосвыл операторез конкурс амалэн быръёнлы дасяське», — верамын улосвыл тӧролэн но кивалтэтлэн пресс-службазылэн ивортоназ. Программаез дасям сяна, али жуг-жагез люкась но нуллӥсь огазеяськонъёсты лицензировать карон мынэ. Росприроднадзорлэн элькунъя управлениез ивортэмъя, жуг-жагез люкан но нуллон понна лицензиос 17-тӥ куартолэзьлы 43 огазеяськонъёс басьтӥзы, эшшо 22 куриськонъёс эскерисько на. Одӥгез куриськон кылем-мылемъёсты быдтон ужез нуыны лицензи басьтон понна вуэмын. Александр Нестеров верамъя, 12 полигонъёслы азьвыл сётэм лицензиослэн ужзы дугдэ 2019-тӥ арын 1-тӥ толшорысен. Куинез гинэ соос пӧлысь кун реестре пыртэмын. Мукетъёссэ укмыссэ реестре пыртыны нокыӵе мугъёс но луонлыкъёс ӧвӧл, соин ик али муниципалитетъёслэн огъя ужпумзы — инвесторъёслы объектъёс лэсьтонын юрттон, нырысь ик, музъем висъян ласянь. Полигонъёсты уже кутыны кулэ луись дырез лыдэ басьтыса, жуг-жагез нуллозы али ужась свалкаосы, кудъёсызлэн кылем-мылемъёсты интыяны лицензизы вань. 2019-тӥ арозь соосты умоятыны чаклало. Со инкуазез утён ласянь кышкыттэмлыко ужаны но азьланяз со свалкаосты ворсаны дасяськыны луонлык сётоз. Тегъёс: Мерлык Удмуртия Россия жуг-жаг кивалтэт инкуазь АлександрНестеров  